Document ID: /roh_data/filtered/fineweb-2-filterrobots_roh.jsonl.gz/11282

Peking, la citad principala da la China, aveva organisà il 2008 ils gieus olimpics da stad. Che la medema citad organisescha sper ils gieus olimpics da stad er quels d’enviern è ina premiera, quai n’hai anc mai dà.
Uschè gronda delegaziun svizra sco anc mai
Wow, en in onn èsi gia uschè lunsch. Quai è fitg motivant da dar tut gia uss en ils trenaments sco er en las cursas.
Ina gronda delegaziun quinta er Swiss Olympic trametter a Peking, numnadamain 180 atletas ed atlets, intgins dapli ch’anc als davos gieus olimpics il 2018 a Pyeongchang en la Corea dal Sid ed ina uschè gronda delegaziun sco anc mai. Gia il ticket en satg han las duas equipas naziunalas da hockey dals umens e da las dunnas. En curt vegnan era ils emprims biatlets selecziunads.
Gronda sfida per Swiss Olympic
Ils gieus olimpics a Peking cumenzan be 180 dis suenter ils gieus olimpics da stad a Tokyo. Organisar dus tals gronds eveniments parallel, quai saja ina gronda sfida di Ralph Stöckli, il Chef de Mission da Swiss Olympic. Ma els sajan sin buna via ed er a Peking saja quasi tut pront.
La pandemia da corona dat avant il tact.
Ils gieus olimpics vegnan organisads en trais differentas regiuns. Tut las occurrenzas en hallas e stadions sco curling u hockey sin glatsch èn a Peking. Là vegn per gronda part duvrà ils stadions ch’eran vegnids construids per ils gieus olimpics da stad. Uschia vegn per exempel giugà en in onn curling en il stadion nua che las occurrenzas da nudar han gì lieu il 2008.
Las occurrenzas sin la naiv sco las cursas da skis, biatlon u passlung èn bun 100 respectiv 200 kilometers en il nord da Peking. Per arrivar en questas regiuns è vegnì construì ina nova lingia da tren d’auta sveltezza.
Clima sco a Pyeongchang
Sper la pandemia da corona è il clima ina da las sfidas a Peking, gist en las muntognas. I saja da quintar cun temperaturas fin a minus 20 grads, uschia il schef-medi da Swiss Olympic, Patrik Noack. Er la qualitad da l’aria na saja betg la meglra, quai che pudessi forsa far intgins problems ad atletas ed atlets che patescha dad asma.
Pertutgant il coronavirus cusseglia Swiss Olympic lur atletas ed atlets da laschar virolar. Fin ussa n’è quai dentant nagin obligatori.